בעולם בו מחירי האנרגיה רק עולים, ישנם אנשי חזון וחברות היי טק, שלו רק תהיה להם את תמיכת הגורמים המתאימים, יצליחו לעשות כאן שינוי של ממש. חברת "Pro-Teq" היא אחת מאותן חברות. החברה פיתחה טכנולוגיה חכמה, שמצפה מדרכות ושבילים הקיימים בכל עיר, וגורמת להם לזהור בחושך. הטכנולוגיה עובדת על אנרגיה סולארית בלבד ולא צורכת חשמל, וייתכן שבקרוב מאוד תחליף את תאורת הרחוב הבזבזנית.
הראשונים לקפוץ על המציאה היו אנשי מועצת העיר קיימברידג' בבריטניה, שהפכו את אחד השבילים ההיסטוריים בעיר לזוהר בלילה. חברת מועצת העיר אנדריאה ריינר, האחראית על המקומות הציבוריים, ציינה כי "זה היה רעיון מעניין שחברת "Pro-Teq" הציעה לעיר לתקופת ניסיון. החלטנו להשתמש בה בשביל היסטורי בעיר שלנו, כדי לאזן את היתרונות הבטיחותיים שהיא מציעה מבלי לפגוע בטבע ההיסטורי בשטח."
הטכנולוגיה, הנקראת "StarPath" - שביל כוכבים, עובדת כך: השביל המצופה בחלקיקים אולטרה סגולים, שלאחר מכן מצופים בשכבת מגן דקה השומרת על הזוהר שלהם. שכבת המגן הדקה יכולה אף לשנות את צבעה, כדי להפריד בין שביל הולכי רגל לשביל אופניים, למשל. כך סופח השביל את אור השמש במהלך היום ועם רדת הערב הוא מפיץ את האור שקלט.
טכנולוגיה זו זולה משמעותית מעלויות החשמל של תאורת הרחוב, ואף קלה בהרבה לביצוע; השביל בקיימברידג' היה מוכן לשימוש תוך שעה וחצי בלבד! מועצת העיר קיימברידג' כבר הכריזה כי היא תרחיב את השימוש בה בשבילים נוספים ברחבי העיר.
האמיש סקוט, מנכ"ל "Pro-Teq Surfacing" אמר כי "מועצות ערים משלמות סכומי כסף אדירים על שבילים מאירים אחרים, אך אלו זקוקים להחלפה מלאה כאשר הם מפסיקים להפיץ אור". לטענתו, מוצרי החברה שלו "חסכוניים הרבה יותר, והרבה יותר קלים להתקנה". הוא מוסיף ואומר כי "השביל הוא ידידותי לסביבה לחלוטין ונעים מבחינה אסתטית. כיום, כשמחירי האנרגיה רק עולים ועולים, חייבת להיות אופציה נוספת. אנחנו מקווים שהשביל שלנו הוא דרך נעימה ואפקטיבית לצמצם את צריכת האנרגיה בעולם".
כל שנותר לקוות הוא שערים אחרות יאמצו את הטכנולוגיה המוצלחת, ונתקדם צעד נוסף לעבר עולם ירוק יותר וחסכוני באנרגיה.